Thor Möger Pedersen (SF), 2012-06-13:
Først og fremmest vil jeg gerne takke for en god og grundig debat.
Det har også været en god og grundig behandling af det her lovforslag.
Det afspejler, at det er et centralt og vigtigt lovforslag.
Det er så at sige anden etape af de forslag, som skal styrke indsatsen imod sort arbejde, og det er helt afgørende for regeringen, at vi styrker indsatsen imod sort arbejde.
Første etape blev vedtaget i går af et meget bredt flertal i Folketinget.
Anden etape, som skal vedtages i dag, kan jeg fornemme ikke støttes af helt så bredt et flertal i Folketinget.
Heldigvis, og det vil jeg gerne kvittere for, er der et flertal, der støtter det lovforslag, vi behandler i dag.
Helt grundlæggende er regeringens tilgang, og det afspejles også i de lovforslag, vi nu forhåbentlig kommer til at vedtage, at vi skal gå på to ben, når det handler om at bekæmpe sort arbejde.
På den ene side er det nødvendigt at lempe reglerne på nogle udvalgte områder, hvor der simpelt hen er et misforhold imellem lovgivningen og den almindelige moral, forstået på den måde, at det fremover heldigvis kommer til at være sådan, at hvis naboens søn eller datter kan være behjælpelig i hjemmet ved at lufte hunden eller slå græsset, ja, så skal der ikke svares skat af det, ligesom pensionister vil have mulighed for at hjælpe til i private hjem uden at svare skat af op til 10.000 kr. om året.
Det er fornuftigt, fordi det bringer en balance mellem, hvad der er almindelig moral, og hvad der er lovgivning, ind i loven.
Det er den ene side, nemlig at det, der er almindeligt moralsk acceptabelt, naturligvis også skal være lovligt.
Det er en forudsætning for, at vi kan bekæmpe sort arbejde.
Men en lige så central forudsætning er, at man husker det andet ben.
Vi kan ikke kun have en enbenet indsats, og det andet ben er det, vi behandler i dag.
Det er, at vi er nødt til som samfund at sætte hårdere ind over for det organiserede sorte arbejde, det deciderede snyderi.
Og derfor kan vi med det her lovforslag fremover stramme reglerne og dermed gøre det mere risikofyldt at købe og udføre sort arbejde.
Sort arbejde er nemlig et problem
; dels hvis vi kigger på det som samfund, fordi vi går glip af mange milliarder hvert eneste år, der kunne være brugt til velfærd; dels hvis vi kigger på det i forhold til fairness over for de mange virksomheder, der faktisk betaler skat og moms, for så er der tale om unfair konkurrence; dels hvis vi kigger på det fra et moralsk perspektiv, for så er der simpelt hen tale om, at dem, der både køber og udfører sort arbejde, ikke viser respekt for fællesskabet og de mange borgere og virksomheder, der faktisk følger reglerne.
I forhold til den del af forslaget, der har været diskuteret meget i salen i dag, vedrørende SKATs beføjelser til at kunne kontrollere virksomheder, der udfører store udendørs byggeprojekter på privat grund, så er jeg nødt til at understrege, at forslaget ikke er i strid med grundloven.
Ellers havde regeringen naturligvis ikke fremmet det.
Det er sådan i dag, at SKAT kan lave stikprøvekontroller på erhvervsgrunde.
Årsagen er, at der desværre er problemer med sort arbejde på renoveringsprojekter og ombygningsprojekter på privat grund.
Det har været fremhævet i debatten, men for at understrege det vil jeg alligevel sige, at det ikke er sådan, at skattemyndighederne kommer til at kunne få adgang til private boliger.
For mit vedkommende er jeg stolt over at have fremsat forslaget, og jeg er også glad for, at et flertal i Folketinget støtter det, netop fordi det er et signal til de håndværksmestre, der faktisk betaler skat og moms.
Det er et signal til de håndværkere, som ikke arbejder sort, men betaler skat og støtter ordentlige vilkår.
Det er et signal til de husejere, som vælger at få ombygget huset på regning med moms, og signalet er tydeligt, nemlig at et flertal i Folketinget har respekt for alle dem, der følger reglerne, og at et flertal i Folketinget ønsker at øge risikoen ved at købe og udføre sort arbejde.